
„És ebben a harcban nincs kegyelem, csak gyűlölet.”A Petrus-per elbeszéléseinek mátrixa a megtorlás korában és a rendszerváltás után

Az 1956-os forradalmat követő megtorlás baranyai eseményei közül kiemelt jelentőségűnek számít Petrus József és társai pere, amelyet Pécsett folytattak le 1957-1958-ban. A vád szerint a vádlottak a MÚK-ra (Márciusban Újra Kezdjük) készültek: 1957. március 15-én egy fegyveres felkelés kirobbantásával el akarták foglalni Pécs városát. A MÚK-ot az ellenállásban résztvevő Mecseki Láthatatlanok pécsi csoportjának vezetője, a "Gazda" utasítására hajtották volna végre. A per 23 személyt érintett, Petrus Józsefet halálra ítélték és kivégezték. A vádlottak zöme fiatal- és ifjúkorú személy volt. Ezzel egy időben a nyilvánosság fórumain is kampány indult a lejáratásukra: a peres eljárásban konstruált koncepciót a sajtóban, brosúrában és regényben terjesztették, különféle szempontok szerint hangsúlyozva a vádlottak bűnösségét.
Dolgozatomban a megtorlás e narratíváinak az '56-os események megítélésére gyakorolt hatását vizsgálom. A megtorlás igazolására alkotott történeteket sémák szerint írták meg és ezek egyes elemei a rendszerváltás utáni emlékezetben is tetten érhetőek.A megtorlás történetei narratívává válva elfoglalták helyüket '56 kánonjában.
A folyamat bemutatásának magvát a periratok és a korabeli propoagandakiadványok (fehérkönyv, újságcikkek, regény) képezik, emellett felhasználtam a rendszerváltás után keletkezett újságcikkeket, a Petrus-per egyes vádlottjainak interjúit és a pécsi '56-os eseményekben szerepet vállaló személyek visszaemlékezéseit is.



